**RASKRŠĆE SVJETOVA**

**Moderni roman toka svijesti** koji ponire **smjelo autobiografsko – fikcijski** u **najskrivenije kutke** sopstvene **duše** **i** svoga **djetinjstva.** Radnja se tako pomno i brižno tka u jednu dokumentaristički zanimljivu ispovijest što tako plastično odslikava sada već jedno poprilično davno vrijeme unazad nekoliko desetljeća druge polovine 20. stoljeća.

Autor istražuje slabo ili potpuno neistraženo vrijeme Kulinove stare Bosne i „dobrijeh dana“, period refleksija krstaških ratova na samu Bosnu o čemu je vjekovima bila oskudna dokumentacija jer je bila i još uvijek jeste rasijana diljem Evrope i svijeta po zaboravljenim arhivama i skrivenim katakombama. I tek je krajem prošloga i početkom ovoga stoljeća počelo ponešto isklijavati na svjetlu dana a bijaše skoro **milenij zapretano pepelom prošlosti i debelim talogom zaborava.** Mada većina toga još uvijek strpljivo čeka neke radoznale bosanskohercegovačke oči da to otkriju, istraže i predoče to našoj javnosti.

Kritički i preispitivački nastrojen prema svima drugima kao i njihovim postupcima, ali isto tako iskreno i samokritički nemilosrdan i prema sebi samom, dakle, ne štedeći ni sebe ni druge bez obzira na cijenu i posljedice, ostajući jedino **dosljedan i vjeran svojoj misiji angažiranog pisca i intelektualca** pa makar to bio i **Sizifov posao** ipak je vrijedilo pokušati **biti modernim Prometejem** koji se stalno **zamjera bogovima sa Olimpa** a boreći se i žrtvujući **za boljitak onih običnih i smrtnih ljudi.**

Dvije paralelne radnje, 2 različita doba i osobe, posve zasebni događaji, ali ono što sve te raznolikosti spaja u jedan jedinstven mozaik je nepredvidivost ljudske sudbine od njegovog samog početka **prisiljenog boriti se za ostanak i opstanak po Božjoj kazni.**

U romanu su prisutne sve vrste humora: **ironije, sarkazma, burleske, travestije,** počesto i tzv. **crnog humora** na tuđi, ali i sopstveni račun.

Životopisno posve otvoreno, kritičko, ali i samokritičko pikantno svjedočanstvo jednog minulog vremena, bivše i sadašnje države, onog i ovog društveno-političkog sistema i uređenja u kojem obični čovjek samo traži svoje **mjesto pod suncem, malu pregršt sreće, puno ljubavi i istinskog prijateljstva.** Ovo stalno čovjekovo traganje za sobom **ovdašnjeg Mehrida** i **ondašnjeg Radona** uprkos skoro mileniju razlike u vremenu što i jeste ona **simbiotička veza svih ljudi** pod kapom nebeskom otkad bijahu **zbog neposluha i žeđi za znanjem** (kušajući zabranjene plodove drveta spoznaje zbog čega dobiše vječni izgon iz Raja a na zemlju za koju neki rekoše da je dolina suza, krvi, patnje, znoja, ali i zadovoljstva, užitka, ispunjenja i slatkog traganja.

**„Raskršće svjetova“,** roman iz 3 dijela-trilogija predstavlja **3 draga kamena** od kojih je prvi bljesnuo svojom ljepotom na svjetlu dana u kruni Sabijevog višedesetljetnog književnog stvaralaštva, i ovo je **zlatni pečat** njegovog **politički angažiranog intelektualnog djelovanja.**

**Bugojno, 16.05.2013.g. Viktor Dundović**